《谢杨寿卿送双鸭用香木拄杖韵》
宋代·李石

我家群鸡真似木，君家双鸭重如玉。
情如此物不敢烹，未忍戛羹求剩馥。
传闻深村水田里，翠羽成群蔽溪谷。
乔仙两舄不用多，尺纸长须慰幽独。
墙头瓠壶舍下笋，唤作蒸鹅烹健犊。
前时馋客错欢喜，益水添薪费煎促。
主人此外北窗风，饭后乳瓯初睡足。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。